NIŽNÁ. Okolo cesty prechá-dzajúcej Zemianskou Dedinou chodník zatiaľ neviedol. Na jednom úseku sa to však pred niekoľkými týždňami zmenilo.
"Už vlani sme sa pustili do rekonštrukcie chodníkov priamo v obci. Keďže sa nám podarilo ušetriť nejaké peniaze, po dohode s občianskym výborom sme sa dohodli, že ich investujeme práve do chodníka v našej miestnej časti. Túto investíciu sme mali v pláne realizovať, predpokladal som však, že sa nám to podarí až na budúci rok. Napokon sme časť pláno-vaných chodníkov predsa len stihli urobiť ešte teraz," uvie-dol starosta Eugen Dedinský. "Zemianska Dedina je síce koncovou časťou Nižnej a áut tam veľa nechodí, no aj napriek tomu si myslím, že vďaka chodníku sa zvýši bezpečnosť v obci."
Nový chodník, dlhý cez 235 m, vedie po ľavej strane cesty a začína kúsok za začiatkom obce. Samospráva do neho investovala viac ako 800 000 Sk (26 555 eur) z vlastného rozpočtu.
Ako starosta poznamenal, v budúcnosti samospráva plánuje dorobiť aj zvyšných viac ako 600 m chodníka. Dokončenie pravdepodobne rozdelia na ďalšie dve, prípadne tri etapy. Všetko bude závisieť od množstva dostupných finančných prostriedkov.